Ego Mathildis, comitissa Nivernensis, notum facio omnibus tam presentibus quam futuris, quod ego nichil juris clamo in domo Arduini, sellarii, que est Autissiodori in Lormeria, ante castellum nostrum, nec in domo, nec in operatoriis que sunt in plateis que fuerunt Hugonis de Chevannes, militis, nec in tribus arpentis vinearum sitis in loco qui dicitur Campus-Comitis, nec in vinea de Monrefre que tenet idem Arduinus. Et si quid juris in his rebus habeo, ego quito eidem Arduino et heredibus ejus, in perpetuum, et concedo quod tam ipse quam heredes ipsius predictas res habeant ad rectum censum, cujuscumque sit census, sive sint de feodo meo sive non, salva tali justicia qualem ibi debeo habere. In cujus rei testimonium, præsentes litteras feci sigilli mei karactere muniri. Actum, anno Domini millesimo ducentesimo vicesimo-tertio, mense aprili.